Ní Tsumi 9 | Baiblo ɔ Ngɛ Intanɛti ɔ Nɔ | New World Translation\nNí Tsumi 9:1-43\nSaulo ngɛ blɔ ɔ nɔ kɛ yaa Damasko (1-9)\nA tsɔ Anania kaa e ya ye bua Saulo (10-19a)\nSaulo fiɛɛ kɛ kɔ Yesu he ngɛ Damasko (19b-25)\nSaulo ya slaa Yerusalɛm (26-31)\nPetro tsa Aenea (32-35)\nA tle Dɔkas nɛ e keɔ nɔ nɔ́ ɔ si (36-43)\n9 Se loloolo ɔ, Saulo ngɛ Nyɔmtsɛ ɔ kaseli ɔmɛ a he gbeye woe kaa e maa gbe mɛ, nɛ e pue nɔ kɛ ho osɔfo nɔkɔtɔma pe kulaa a ngɔ ya 2 nɛ e ya bi kaa e ha lɛ sɛ womi nɛ e kɛ ya kpe he ɔmɛ nɛ a ngɛ Damasko ɔ, konɛ e nyɛ nɛ e fĩ nɔ fɛɛ nɔ, nyumuhi kɛ yihi tsuo nɛ a piɛɛ Blɔ ɔ he ɔ, nɛ e ngɔ mɛ kɛ ba Yerusalɛm. 3 Jehanɛ ɔ, benɛ e ngɛ blɔ nɔ kɛ yaa nɛ e piɛ bɔɔ nɛ e maa su Damasko ɔ, tlukaa a, la ko kpɛ kɛ je hiɔwe kɛ ba bɔle lɛ, 4 nɛ e nɔ si ngɛ zugba, nɛ e nu nɛ gbi ko de lɛ ke: “Saulo, Saulo, mɛni he je nɛ o ngɛ mi yi mi wae ɔ?” 5 E bi ke: “Nyɔmtsɛ, mo mɛnɔ?” E de ke: “Imi ji Yesu, nɔ nɛ o ngɛ lɛ yi mi wae ɔ nɛ. 6 Se tee si nɛ o ho ma a mi ya, nɛ a maa tsɔɔ mo nɔ́ nɛ e sa kaa o pee.” 7 Jehanɛ ɔ, nyumuhi nɛ a kɛ lɛ ngɛ blɔ ɔ hiae ɔ daa si nɛ a nyɛ we nɛ a tu munyu, ngɛ anɔkuale mi ɔ, a ngɛ gbi ɔ nue, se a nɛ nɔ ko. 8 Kɛkɛ nɛ Saulo te si ngɛ zugba. E ngɛ mi kaa e hɛ ngmɛ ɔmɛ bli mohu lɛɛ, se e nɛ nɔ́ ko nɔ́ ko. Enɛ ɔ he ɔ, a pɛtɛ e nine he nɛ a ngɔ lɛ kɛ ba Damasko. 9 Nɛ ligbi etɛ sɔuu ba be nɛ e hyɛ we nɔ́, nɛ e yi ní, nɛ e nui nɔ́ ko hulɔ. 10 Kaselɔ ko ngɛ Damasko nɛ a tsɛɛ lɛ ke Anania, nɛ Nyɔmtsɛ ɔ de lɛ ngɛ nina mi ke: “Anania!” Nɛ e he nɔ ke: “Nyɔmtsɛ, i ngɛ hiɛ ɔ.” 11 Nyɔmtsɛ ɔ de lɛ ke: “Tee si, yaa blɔ ɔ nɛ a tsɛɔ ke Tlɔmɔɔ ɔ nɔ, nɛ o ya hla nyumu ko nɛ a tsɛɛ lɛ ke Saulo nɛ e je Taaso ɔ, ngɛ Yudas we ɔ mi. Ejakaa hyɛ! e ngɛ sɔlee, 12 nɛ ngɛ nina ko mi ɔ, e na kaa nyumu ko nɛ a tsɛɛ lɛ ke Anania a ba e ngɔ, nɛ e ba ngɔ e ninehi kɛ pue e nɔ konɛ e hyɛ nɔ́ ekohu.” 13 Se Anania he nɔ nɛ e de lɛ ke: “Nyɔmtsɛ, i nu nyumu nɛ ɔ he sane ngɛ nihi fuu a nya kaa e pee o ni klɔuklɔu ɔmɛ nɛ a ngɛ Yerusalɛm ɔ yi wu tso níhi babauu. 14 Nɛ hiɛ ɔ hu e ná he wami kɛ je osɔfo nikɔtɔma amɛ a ngɔ konɛ e ba nuu* nihi tsuo nɛ a tsɛɔ o biɛ ɔ.” 15 Se Nyɔmtsɛ ɔ de lɛ ke: “Moo ya! Ejakaa nyumu nɛ ɔ ji buɛ nɛ a hla kɛ ha mi konɛ e ngɔ ye biɛ ɔ kɛ ya ha je ma amɛ, kɛ matsɛmɛ, kɛ Israel bi ɔmɛ. 16 Ejakaa ma tsɔɔ lɛ amanehlu babauu nɛ e sa kaa e na ngɛ ye biɛ ɔ he ɔ heii.” 17 Enɛ ɔ he ɔ, Anania pue nɔ kɛ ho nɛ e ya sɛ we ɔ mi, nɛ e ngɔ e ninehi kɛ pue e nɔ nɛ e de ke: “Saulo, ye nyɛmi, Nyɔmtsɛ Yesu, nɔ nɛ e je e he kpo kɛ tsɔɔ mo ngɛ gbɛjegbɛ ɔ nɔ benɛ o ma a tsɔ mi, bɔ nɛ pee nɛ o hyɛ nɔ́ ekohu konɛ mumi klɔuklɔu nɛ e hyi mo tɔ.” 18 Kɛkɛ nɛ amlɔ nɔuu ɔ, ní komɛ nɛ a ngɛ kaa pa mi lo he totohi kpɔ kɛ je e hɛ ngmɛ ɔmɛ a nɔ kɛ pue si, nɛ e bɔni nɔ́ hyɛmi ekohu. Lɔ ɔ se ɔ, e te si nɛ a baptisi lɛ, 19 nɛ e ye ní nɛ e ná he wami. E kɛ kaseli ɔmɛ hi Damasko ligbi bɔɔ ko, 20 nɛ amlɔ nɔuu ɔ, e bɔni fiɛɛmi ngɛ kpe he ɔmɛ kaa Yesu ji Mawu Bi ɔ nɛ. 21 Se nihi tsuo nɛ a ngɛ lɛ tue bue ɔmɛ a nya kpɛ a he, nɛ a ngɛ bie ke: “Anɛ pi nyumu nɛ ɔ ji nɔ nɛ e tua nihi nɛ a ngɛ Yerusalɛm nɛ a tsɛɔ biɛ nɛ ɔ lo? Anɛ pi mɛ nɛ e ma numi konɛ e ngɔ* mɛ kɛ ya ha osɔfo nikɔtɔma amɛ ɔ he je nɛ e ba hiɛ ɔ ngɛ ɔ lo?” 22 Se Saulo ya nɔ nɛ e ná he wami babauu, nɛ e ha nɛ Yuda bi nɛ a ngɛ Damasko ɔ a he mi po, ejakaa e ma nɔ mi heii kɛ tsɔɔ mɛ kaa nɔ nɛ ɔ ji Kristo ɔ nɛ. 23 Jehanɛ ɔ, benɛ be pue mi ɔ, Yuda bi ɔmɛ pee kake nɛ a so kɛ wo e he kaa a maa tane e yi. 24 Se Saulo ná le kaa a so e yi nɔ. Jehanɛ hu ɔ, a ngɛ agbo ɔmɛ a nya hwɔɔe daa nyɔ kɛ pia konɛ a tane e yi. 25 Enɛ ɔ he ɔ, nyɔ mi ɔ, e kaseli ɔmɛ ngɔ lɛ kɛ wo kusii* mi, nɛ a ngmɛɛ e he bɔɔbɔɔbɔɔ kɛ gu puɔ ko nɛ a je ngɛ gbogbo ɔ mi ɔ mi kɛ ba zugba. 26 Benɛ e ba su Yerusalɛm ɔ, e bɔ mɔde si abɔ kaa e maa piɛɛ kaseli ɔmɛ a he, se mɛ tsuo a ngɛ gbeye yee, ejakaa a he we yi kaa kaselɔ ji lɛ. 27 Enɛ ɔ he ɔ, Banaba ba ye bua lɛ, nɛ e ngɔ lɛ kɛ ya bɔfo ɔmɛ a ngɔ, nɛ e ya de mɛ níhi tsuo nɛ ya nɔ ngɛ gbɛjegbɛ ɔ nɔ benɛ Saulo na Nyɔmtsɛ ɔ, kɛ bɔ nɛ Nyɔmtsɛ ɔ kɛ lɛ tu munyu ha, nɛ e kɛ kã tu munyu ngɛ Yesu biɛ ɔ mi ngɛ Damasko ɔ. 28 Lɔ ɔ he ɔ, e kɛ mɛ hi si, nɛ e yaa nɛ e baa faa ngɛ Yerusalɛm, nɛ e kɛ kã tuɔ munyu ngɛ Nyɔmtsɛ ɔ biɛ mi. 29 E kɛ Yuda bi nɛ a tuɔ Hela gbi ɔ tuɔ munyu nɛ e kɛ mɛ sãa nya, se ni nɛ ɔmɛ ngɛ hlae nɛ a maa tane e yi. 30 Benɛ nyɛmimɛ ɔmɛ ná le enɛ ɔ, a kɛ lɛ kple kɛ ya Kaisarea, nɛ a wo lɛ blɔ kɛ ho Taaso ya. 31 Lɔ ɔ se ɔ, ngɛ anɔkuale mi ɔ, asafo ɔ nɛ ngɛ Yudea, kɛ Galilea, kɛ Samaria ní ɔmɛ a mi ɔ tsuo sɛ tue mi jɔmi be ko mi, nɛ a he ngɛ wae; nɛ be abɔ nɛ asafo ɔ ngɛ nyɛɛe ngɛ Yehowa* gbeye yemi kɛ mumi klɔuklɔu ɔ bua womi mi ɔ, jã nɔuu nɛ e yi ngɛ blie. 32 Jehanɛ ɔ, benɛ Petro hia blɔ kɛ ngɛ kpokpa a mi tsuo nyɛɛe ɔ, e kple kɛ ba ni klɔuklɔu ɔmɛ nɛ a ngɛ Lida a hu a ngɔ. 33 Ngɛ lejɛ ɔ, e na nyumu ko nɛ a tsɛɛ lɛ ke Aenea nɛ e hule* kɛ fɔɔ si ngɛ sa nɔ jeha kpaanyɔ sɔuu. 34 Petro de lɛ ke: “Aenea, Yesu Kristo tsa mo. Tee si nɛ o dla o sa a.” Kɛkɛ nɛ e te si amlɔ nɔuu. 35 Benɛ nihi tsuo nɛ a ngɛ Lida kɛ Sharon Nga a nɔ ɔ na lɛ ɔ, a kpale kɛ ba Nyɔmtsɛ ɔ ngɔ. 36 Jehanɛ ɔ, kaselɔ ko ngɛ Yopa nɛ a tsɛɛ lɛ ke Tabita, nɛ e sisi ji “Dɔkas.”* Kpakpa peemi hyi lɛ tɔ, nɛ nihi a he peeɔ lɛ mɔbɔ nɛ e keɔ mɛ ní. 37 Se ngɛ jamɛ a be ɔ mi ɔ, e ba nu hiɔ nɛ e gbo. Enɛ ɔ he ɔ, a du ha lɛ, nɛ a ngɔ lɛ kɛ fɔ sa nɔ ngɛ hiɔwe tsu ko mi. 38 Akɛnɛ Lida kɛ Yopa a kpɛti kɛ we he je ɔ, benɛ kaseli ɔmɛ nu kaa Petro ngɛ jamɛ a ma a mi ɔ, a tsɔ nyumuhi enyɔ kɛ ya e ngɔ konɛ a kɛ hɛdɔ nɛ ya de lɛ ke: “Wa kpa mo pɛɛ nɛ o ba wa ngɔ oya nɔuu.” 39 Kɛkɛ nɛ Petro te si nɛ e kɛ mɛ ho. Nɛ benɛ e ya su ɔ, a ngɔ lɛ kɛ kuɔ kɛ ya hiɔwe tsu ɔ mi; nɛ yalɔyi ɔmɛ tsuo ba e ngɔ, a ngɛ ya foe nɛ a ngɔ tadehi kɛ tade klɔiihi* nɛ Dɔkas pee benɛ e kɛ mɛ ngɛ ɔ kɛ ba tsɔɔ lɛ. 40 Lɔ ɔ se ɔ, Petro je nɔ fɛɛ nɔ kpo, nɛ e kpla si nɛ e sɔle. Kɛkɛ nɛ e plɛ e hɛ mi kɛ tsɔɔ gbogboe ɔ, nɛ e de ke: “Tabita, tee si!” Yo ɔ bli e hɛ ngmɛ, nɛ benɛ e hɛ ngmɛ gba Petro nɔ ɔ, e hi si. 41 Petro pɛtɛ e nine he, nɛ e wo e nɔ, nɛ e tsɛ ni klɔuklɔu ɔmɛ kɛ yalɔyi ɔmɛ kɛ ba, nɛ e ngɔ lɛ kɛ ba da si ngɛ a hɛ mi hɛ ngmengmle. 42 A nu nɔ́ nɛ ɔ he ngɛ Yopa tsuo, nɛ nihi fuu ba he Nyɔmtsɛ ɔ ye. 43 Petro hi si be bɔɔ ngɛ Yopa ngɛ Simon, lohwe he womi tsopa wolɔ ɔ ngɔ.\n^ Hela, “e fĩ.”\n^ Hela, “fĩ.”\n^ Hela biɛ Dɔkas kɛ Aram biɛ Talita a tsuo a sisi ji odabɔ.\n^ Aloo “tadehi nɛ a woɔ ngɛ tade nɔ.”\nNí Tsumi 9